Anton Hancko

Anton Hancko (* 5. jún 1883, Likavka† 23. august 1967, Liptovská Lúžna) bol slovenský pedagóg, primátor Žiliny a významný politik Hlinkovej slovenskej ľudovej strany v medzivojnovom Česko-Slovensku a v období I. Slovenskej republiky.

Životopis 
Ľudovú školu a prvé ročníky gymnázia navštevoval v Ružomberku. Vzdelanie učiteľa a organistu nadobudol v roku 1903 na štátnom učiteľskom ústave v Kláštore pod Znievom. Neskôr absolvoval štúdium hospodárskych vied v rámci špeciálneho kurzu na Obchodnej akadémii v Bratislave. Po štúdiách pôsobil ako učiteľ-organista v Troch Sliačoch. V tomto období v obci pôsobil Andrej Hlinka. V roku 1909 začal učiť v Žiline. Najskôr na rímskokatolíckej ľudovej škole, ku ktorej neskôr pribudla aj priemyselná učňovská škola a štátna reálna škola. Okrem školských povinností sa venoval aj stavovskej a charitatívnej činnosti.

V období vzniku Česko-Slovenska pôsobil ako učiteľ v Žiline. V roku 1919 bol zvolený za predsedu Zemského učiteľského spolku (najstaršej slovenskej stavovskej organizácie pedagógov). Od roku 1923 bol aj na čele Združenia slovenských odborových organizácií.

V parlamentných voľbách v roku 1920 bol zvolený za poslanca Národného zhromaždenia republiky Československej za Slovenskú ľudovú stranu, ktorá kandidovala spolu s Českou stranou ľudovou. Kandidoval za XVII. volebný kraj so sídlom v Turčianskom Sv. Martine. V roku 1921 slovenská časť klubu (vrátane Hancka) zo spoločného klubu vystúpila a v parlamente si vytvorili vlastný poslanecký klub. Vo volebnom období 1920 - 1925 Anton Hancko pôsobil v poslaneckej snemovni ako podpredseda kultúrneho výboru.

V parlamentných voľbách v roku 1925 je opäť zvolený za poslanca národného zhromaždenia za HSĽS. Opäť kandidoval v XVII. volebnom kraji. V tomto volenom období (1925 - 1929) bol okrem kultúrneho výboru členom aj zahraničného, sociálneho, rozpočtového a inkompatibilného výboru snemovne.

Vo volebnom období 1929 - 1935 prestúpil do hornej komory národného zhromaždenia, do senátu. Zvolený bol v VIII. volebnom kraji. V senáte bol členom sociálneho výboru. Senátorom za HSĽS bol aj vo volebnom období 1935 - 1939, pričom okrem sociálneho výboru zasadal aj v kultúrnom výbore.

Aktívnym politikom bol aj na komunálnej úrovni. Dvakrát bol zvolený za starostu Žiliny a v rokoch 1918 - 1945 bol nepretržite členom jej mestského zastupiteľstva.

Bol aktívnym členom množstva významných inštitúcií, napr. Ústredného výboru Matice Slovenskej, personálnej komisie Ministerstva školstva a národnej osvety, miestostarostom Krajinskej rady slovenského Orla, Katolíckej školskej rady, Hospodárskeho zboru Považia a i. 

Vo voľbách do Snemu Slovenskej krajiny v roku 1938 bol zvolený za poslanca. V tomto období pôsobil stále na pozícii predsedu Združenia slovenských odborových organizácií. Poslancom snemu bol počas celej doby existencie Slovenského štátu. V sneme pôsobil ako podpredseda kultúrneho výboru a zároveň bol predsedom okresnej organizácie strany v Žiline.

14. marca 1945 mu prezident Jozef Tiso udelil Veliteľský kríž radu kniežaťa Pribinu.

Po obnovení Česko-Slovenska v roku 1945 bol bez akéhokoľvek právneho titulu zaistený a väznený (najskôr v Bratislave, neskôr v Ilave). Jeho rodina sa musela vysťahovať zo Žiliny a bol jej skonfiškovaný majetok.

Referencie

Ďalšia literatúra 
 HANCKO, Anton. 

Slovenskí politici
Slovenskí pedagógovia
Slovenskí odborári
Politici HSĽS
Poslanci česko-slovenského Národného zhromaždenia
Poslanci Snemu Slovenskej republiky
Primátori Žiliny
Osobnosti z Likavky